DA Den Europæiske Unions Tidende CE 78/940

(2004/C 78 E/0994)

SKRIFTLIG FORESPØRGSEL P-0206/04

af Renato Brunetta (PPE-DE) til Kommissionen

(23. januar 2004)

Om: Ulovligt krav om registreringsnumre på fritidsbåde i den venezianske lagune

Den 14. maj udstedte kommissæren med ansvar for bølgeforholdene i Venezia dekret nr. 19/2002, hvorefter alle motordrevne fritidsbåde på over 10 HK kun kan sejle i den venezianske lagune, hvis de er forsynet med et identifikationsmærke, der skal være anbragt på begge sider af agterstævnen. Båden (uanset størrelse) skal registreres på grundlag af motoreffekten, også når det drejer sig om påhængsmotorer.

Registreringsnumrene udstedes mod betaling af 25 EUR (50 EUR i tilfælde af fornyelse eller erstatning i tilfælde af tab). Dekretet er baseret på artikel 32,33, og 34 i forordning om sejlads i den venezianske lagune fra provinsen Venezia (prot. 247721 af 25. juni 1998), der omhandler procedurer for registrering og for ejerskifte, med andre ord registrering af sejlads med fritidsfartøjer. Disse defineres ikke ud fra deres længde, tonnage og lign., men simpelthen ud fra motoreffekten, selv for påhængsmotorer, for motorer med over 10 HK til fritidsbrug.

Dekretet er baseret på en generel bestemmelse i artikel 11, stk. 3, i lovdekret nr. 422 af 19. november 1997, selv om Italien gennemførte direktiv 94/25EF (1) ved lov nr. 52 af 6. februar 1996, og fritidsfartøjer er blevet strøget af skibsregistrene.

De retlige rammer for fritidssejlads i Italien blev for nylig fastlagt med lov nr. 172 af 8. juli 2003. I henhold til definitionen i artikel 13, stk. 1, er fritidsbåde fartøjer med et skrog på højst 10 m, og i stk. 2, i samme artikel hedder det, at disse fartøjer er fritaget for kravet om henholdsvis opførelse i registrene som omhandlet i artikel 9 ff. og sikkerhedscertifikat som omhandlet i artikel 12. Der findes således hverken identifikationsmærker, registreringsnumre eller registre.

Argumenterne for nødvendigheden af at kunne identificere fartøjer ved hjælp af identifikationsmærker eller registreringsnumre er aldeles ugyldige, idet:

— Alle motordrevne både er forsynet med et hefte med oplysninger om motoren, der vedføjes forsikringsbeviserne

— alle sejlere skal være i besiddelse af et identitets-/forsikringsdokument (på grundlag af forsikrings-beviserne kan man beregne, hvor mange fritidsfartøjer der i alt findes og også hvor længe — jf. årlige eller kvartalsvise forsikringer — og hvilken motoreffekt de har)

— identificering på afstand af en lovovertræder på flugt på grundlag af fartøjets identifikationsmærke eller registreringsnummer er aldrig blevet godkendt som bevis i en retssag (der kræves foto og/eller politirapport)

— der findes en opgørelse/optælling af de eksisterende fritidsbåde.

Hvilke foranstaltninger vil Kommissionen på den baggrund træffe for at bringe denne åbenlyse overtrædelse af gældende fællesskabsret til ophør?

Svar afgivet på Kommissionens vegne af Erkki Liikanen

(11. februar 2004)

Direktiv 94/25/EF (2), som det ærede parlamentsmedlem henviser til i sin skriftlige forespørgsel, er udarbejdet på grundlag af EF-traktatens artikel 95, og dets primære formål er derfor at sikre det indre markeds etablering og funktion. Direktivet fastsætter fælles bestemmelser for krav til udformning og bygning, som fritidsfartøjer skal opfylde for at kunne markedsføres og ibrugtages.

Direktivet indeholder ikke bestemmelser vedrørende fælles normer for anvendelsen af fritidsfartøjer, efter at disse er markedsført og ibrugtaget. I direktivets artikel 2, stk. 2, fastsættes det specfikt, at bestemmelserne i direktivet ikke er til hinder for, at medlemsstaterne under iagttagelse af traktaten kan vedtage bestemmelser om sejlads i bestemte farvande for at beskytte miljøet og vandvejenes infrastruktur og for at sikre vandvejenes sikkerhed, forudsat at dette ikke kræver nogen ændring af fartøjer, der er i overensstemmelse med direktivet.

Kommissionens vurdering af dekret nr. 19/2002 udstedt af regeringskommissæren for skibsfart i Venedigs lagune (ordinanza n. 19/2002 emanata dal Commissario del Governo Delegato al Traffico Acqueo nella Laguna di Venezia) er, at påbuddet om, at fritidsfartøjer skal være forsynet med identifikationsmærker på siderne, for at de kan benyttes i Venedigs lagune, ikke udgør en udformings- eller bygningsmæssig ændring af fartøjer omfattet af direktivet og derfor overholder bestemmelserne i direktivets artikel 2, stk. 2.

(1) EFT L 164 af 30.6.1994, s. 15.

(2) Europa-Parlamentets og Rådets direktiv 94/25/EF af 16. juni 1994 om indbyrdes tilnærmelse af medlemsstaternes love og administrative bestemmelser om fritidsfartøjer.